b'\n_START_ARTICLE_\nSnowdon\n_START_SECTION_\nVi\xc5\xa1ina\n_START_PARAGRAPH_\nPo raziskavi leta 1682 naj bi bil vrh Snowdona visok 1130 m; leta 1773 je Thomas Pennant navajal 1088 m nadmorske vi\xc5\xa1ine od morske gladine v Caernarfonu. Nedavne \xc5\xa1tudije ka\xc5\xbeejo, da je vi\xc5\xa1ina 1085 m. Snowdon je najvi\xc5\xa1ja gora v Walesu in najvi\xc5\xa1ja to\xc4\x8dka na Britanskem oto\xc4\x8dju zunaj \xc5\xa0kotske. Snowdon je ena od treh gora, na katero se je treba povzpeti v okviru izzivanja treh hribov (National Three Peaks Challenge).\n_START_SECTION_\nRastlinstvo\n_START_PARAGRAPH_\nEnkratno okolje, zlasti njegove redke rastline so pripomogle, da je Snowdon postal dr\xc5\xbeavni naravni rezervat. Poleg rastlin, ki so raz\xc5\xa1irjene v Snowdoniji, je Snowdon dom nekaterih rastlin, ki jih redko najdemo drugje v Veliki Britaniji. Najbolj znana med njimi je snowdonska lilija (Gagea serotina), ki raste tudi v Alpah in Severni Ameriki. Prvi jo je odkril Edward Lhuyd v Walesu. Je iz rodu Lloydia (zdaj je vklju\xc4\x8dena v dru\xc5\xbeino Gagea). V njegovo \xc4\x8dast jo je imenoval R. A. Salisbury.  Snowdon le\xc5\xbei v severnem delu narodnega parka Snowdonija, ki prav tako pravno za\xc5\xa1\xc4\x8diten vse od njegove ustanovitve leta 1951.\n_START_SECTION_\nGeologija\n_START_PARAGRAPH_\nKamnine, ki danes sestavljajo Snowdon in sosednje gore, so bile oblikovane v ordoviciju. Takrat je bila ve\xc4\x8dina sodobnega Walesa blizu roba Avalonije, ki se je potopila v starodavni ocean Japetus.  Pred 458 do 457 milijoni let se je oblikovala vulkanska kaldera in spro\xc5\xbeila tokove pepela iz riolitskega tufa, ki se je nalo\xc5\xbeil do 500 metrov na debelo. Sedanji vrh je blizu severnega roba starodavne kaldere; njenega obsega ne poznamo, a segala je do vrha Moela Heboga na jugozahodu._NEWLINE_Snowdon in njegovi okoli\xc5\xa1ki vrhovi so bili opisani kot "pravi primeri alpske topografije".  Vrhova Snowdon in Garnedd Ugain sta obdana s krnicami, zaokro\xc5\xbeenimi z dolinami, ki jih je izoblikovala poledenitev.  Ledeni\xc5\xa1ka erozija v sosednjih krnicah je povzro\xc4\x8dila zna\xc4\x8dilne grebene: Crib Goch, Crib y Ddysgl in Y Lliwedd ter piramidni vrh Snowdona. Druge ledeni\xc5\xa1ke reliefne oblike, ki jih je mogo\xc4\x8de videti okrog Snowdona, so skalne grbe, ledeni\xc5\xa1ki balvani in morena.\n_START_SECTION_\nPodnebje\n_START_PARAGRAPH_\nSnowdon je pogosto odet v sneg, [18] \xc4\x8deprav je v posameznih letih koli\xc4\x8dina zelo razli\xc4\x8dna. Pobo\xc4\x8dja Snowdona imajo eno najvla\xc5\xbenej\xc5\xa1ih podnebij v Veliki Britaniji, povpre\xc4\x8dno letno pade ve\xc4\x8d kot 5100 mm padavin.\n_START_SECTION_\nSkalno plezanje\n_START_PARAGRAPH_\nMasiv Snowdon ima \xc5\xa1tevilne spektakularne pe\xc4\x8dine in je pomemben v zgodovini plezanja v Zdru\xc5\xbeenem kraljestvu. Clogwyn Du\'r Arddu je med plezalci pogovorno znan kot "Cloggy" in kot prvi preplezani hrib v Veliki Britaniji. Leta 1798 sta ga preplezala Peter Bailey Williams in William Bingley,  ko sta iskala redke rastline. Je ena najbolj\xc5\xa1ih pe\xc4\x8din za plezanje v Veliki Britaniji._NEWLINE_Tudi Y Lliwedd so raziskovali zgodnji plezalci in je opisan v plezalnem vodniku  The Climbs on Lliwedd  (1909), ki sta ga napisala J. M. A. Thompson in A. W. Andrews in je eden prvih v Veliki Britaniji. Na Snowdonu so se Edmund Hillary in njegova skupina  pripravljali za uspe\xc5\xa1no odpravo na Mount Everest leta 1953.\n_START_SECTION_\nVzponi\n_START_PARAGRAPH_\nPrvi znan vzpon na Snowdon pripada botaniku Thomasu Johnsonu leta 1639. Thomas Pennant, vali\xc5\xbeanski zgodovinar iz 18. stoletja, je omenil "zmagovit sejem na na\xc5\xa1i glavni gori" , ko je leta 1284 Edvard I. osvojil Wales, kar lahko ka\xc5\xbee na mo\xc5\xbenost vzponov \xc5\xbee takrat. _NEWLINE_Snowdon je bil opisan kot "verjetno najbolj obljudena gora v Veliki Britaniji". Urejene so \xc5\xa1tevilne pe\xc5\xa1poti, ki vodijo do vrha Snowdona z vseh strani in se lahko kombinirajo na razli\xc4\x8dne na\xc4\x8dine. Pozimi vse te poti postanejo bistveno nevarnej\xc5\xa1e in sta potrebna dodatno znanje in oprema. Mnogi neizku\xc5\xa1eni pohodniki so v zadnjih letih umrli, ko so posku\xc5\xa1ali splezati na goro.\n_START_SECTION_\nLlanberisova pot\n_START_PARAGRAPH_\nLlanberisova pot je najdalj\xc5\xa1a pot do vrha in precej polo\xc5\xbena. Sledi smeri \xc5\xbeeleznice in velja za najla\xc5\xbejo in najmanj zanimivo pot na vrh. Uporabljajo jo za vsakoletno teka\xc5\xa1ko tekmovanje, rekordni \xc4\x8das je manj kot 40 minut od za\xc4\x8detka do vrha. _NEWLINE_Odsek poti blizu vrha je bil imenovan izbo\xc4\x8den ubijalec ("Killer Convex"); v hladnih razmerah postane izbo\xc4\x8deno pobo\xc4\x8dje nevarno za nepazljive pohodnike \xc4\x8dez pe\xc4\x8dine Clogwyn Du\'r Arddu. Februarja 2009 so umrli \xc5\xa1tirje ljudje.\n_START_SECTION_\nPot Snowdon Ranger\n_START_PARAGRAPH_\nPot se za\xc4\x8dne pri hostlu poleg llyna Cwellyna na zahodni strani gore. To je verjetno najstarej\xc5\xa1a pot do vrha._NEWLINE_Za\xc4\x8dne se s serpentinami po bujni zeleni trati, dose\xc5\xbee mo\xc4\x8dvirnato obmo\xc4\x8dje, se vzpenja do Bwlcha Cwma Brwynoga, te\xc4\x8de po grebenu nad Clogwynom Du\'r Arddujem do vrha. Sre\xc4\x8da se z \xc5\xbeelezni\xc5\xa1ko progo, Llanberisovo potjo, potjo Crib Goch ter kombinirano potjo Pyg in Rudarsko potjo, vse na kratki razdalji, tik pod vrhom.\n_START_SECTION_\nPot Rhyd Ddu\n_START_PARAGRAPH_\nPo Rhyd Ddu se imenuje tudi pot Beddgelert, za\xc4\x8dne se v vasi Rhyd Ddu, zahodno od Snowdona, se rahlo dvigne navzgor na Llechog po \xc5\xa1irokem grebenu zahodno od vrha. Je la\xc5\xbeja pot. Vidna je \xc5\xbee od samega za\xc4\x8detka do vrha. Je najmanj uporabljana pot. Vzpenja se z rahlim naklonom do Bwlcha Maina, jugozahodno od vrha, od tam pa bolj strmo, sre\xc4\x8da se z Watkinovo potjo, kar je ozna\xc4\x8deno z velikim stoje\xc4\x8dim kamnom nekaj sto metrov stran od vrha.\n_START_SECTION_\nWatkinova pot\n_START_PARAGRAPH_\nWatkinova pot je najzahtevnej\xc5\xa1a, saj se za\xc4\x8dne na najni\xc5\xbeji nadmorski vi\xc5\xa1ini. Zasnoval jo je Edward Watkin, lastnik \xc5\xbeeleznice, ki je posku\xc5\xa1al zgraditi \xc5\xbeelezni\xc5\xa1ki predor pod Rokavskim prelivom in je imel poletni dom v Nantu Gwynantu ob za\xc4\x8detku poti. Prvotno je bila zasnovana kot pot za osle. Odprta je bila leta 1892. _NEWLINE_Za\xc4\x8dne se pri Bethaniji na A 498 in se sprva vzpenja po starem gozdu listavcev. Ko zapusti gozd, se vzpenja mimo slapov Afon Llan v ledeni\xc5\xa1ko krnico v Cwm Llan, pre\xc4\x8dka odslu\xc5\xbeen zapu\xc5\xa1\xc4\x8den skrilolom. Nato dose\xc5\xbee Plas Cwmllan, nekdanji dom upravljavca kamnoloma, ki je bil med drugo svetovno vojno uporabljen za vaje komandosov . V bli\xc5\xbeini Plasa Cwmllana je velik balvan, znan kot Gladstone Rock, ki ima plaketo v spomin na govor Williama Ewarta Gladstona leta 1892, takrat 83-letnega predsednik vlade, na temo pravosodja Walesa. Skrilolom je deloval od leta 1840 do leta 1882, ko je bil zaradi stro\xc5\xa1kov prevoza zaprt. Tu so ostanki razli\xc4\x8dnih stavb, tudi voja\xc5\xa1nice in barak._NEWLINE_Iz kamnoloma pot zavije na severovzhod, da bi dosegla Bwlch Ciliau, sedlo med Snowdonom in Y Lliweddom, ki je ozna\xc4\x8deno z velikim mo\xc5\xbeicem. Od tod se usmeri na zahod in se sre\xc4\x8da s potjo Rhyd Ddu pri stoje\xc4\x8dem kamnu tik pod vrhom Snowdona.\n_START_SECTION_\n\xc4\x8cez Y Lliwedd\n_START_PARAGRAPH_\nPot \xc4\x8dez Y Lliwedd se pogosteje uporablja za spust kot vzpon in sestavlja drugo polovico grebenskega pre\xc4\x8denja, vzpon pa je potreben \xc4\x8dez Crib Goch po Watkinovi poti do Bwlcha y Saethaua, nato pa naprej po grebenu do dvojnih vrhov Y Lliwedd. Nato se spusti do Cwma Dylija, da se pridru\xc5\xbei Rudarski poti proti Penau-y- Passu.\n_START_SECTION_\nRudarska pot\n_START_PARAGRAPH_\nRudarska pot se za\xc4\x8dne na parkiri\xc5\xa1\xc4\x8du pri Penu-y-Passu na nadmorski vi\xc5\xa1ini okoli 350 metrov in je najbolj priljubljena pot do vrha Snowdona. Vodi mimo llyna Teyrna, se rahlo vzpenja, pre\xc4\x8dka nasip \xc4\x8dez llyn Llydaw. Sledi obali jezera, se dvigne na Glaslyn, od koder se vzpenja strmo proti Bwlchu Glasu. Tu se pridru\xc5\xbei vzponu po vijugah poti Pyg in dose\xc5\xbee greben vrha, kjer se zdru\xc5\xbei s potjo Llanberis in Snowdon Ranger. Opu\xc5\xa1\xc4\x8dene rudni\xc5\xa1ke stavbe so na ve\xc4\x8d delih poti.\n_START_SECTION_\nPot Pyg\n_START_PARAGRAPH_\nPot tudi vodi iz Pena-y-Passa. Vzpenja se nad Bwlchem y Mochom na vzhodnem pobo\xc4\x8dju Criba Gocha pred pre\xc4\x8dkanjem grebena. Nad Glaslynom se ji pridru\xc5\xbei Rudarska pot, se v vijugah vzpne na Bwlch Glas med Snowdon in Garnedd Ugain. Nih\xc4\x8de ne ve zagotovo, zakaj se ta pot imenuje Pyg. Morda je ime dobila,  ker vodi skozi Bwlch y Moch (pra\xc5\xa1i\xc4\x8dji prelaz), ali pa morda po poti, po kateri so nosili pra\xc5\xa1i\xc4\x8de (black tar) v rudnike bakra na Snowdonu. Druga razlaga je, da je pot dobila ime po bli\xc5\xbenjem hotelu Pen y Gwryd, priljubljenem med prvimi pohodniki.\n_START_SECTION_\nTransverzala Crib Goch\n_START_PARAGRAPH_\nTransverzala Crib Goch je "eden najbolj\xc5\xa1ih grebenskih sprehodov v Veliki Britaniji" in je del znanega grebena Snowdon Horseshoe, vezja vrhov okoli Cwma Dylija. Sledi poti Pyg, preden se lo\xc4\x8di od nje na Bwlchu y Mochu, in vodi na vzhodni greben Criba Gocha. Vse poti po njem se \xc5\xa1tejejo za zahtevne ali plezalne planinske poti.\n_START_SECTION_\nRazgledi z vrha\n_START_PARAGRAPH_\nSnowdon ponuja nekaj najbolj obse\xc5\xbenih razgledov na Britanskem oto\xc4\x8dju. Ob jasnih dneh se vidijo Irska (Republika Irska in Severna Irska), \xc5\xa0kotska, Anglija in otok Man, Peak District in ju\xc5\xbeni Pennines, ki obkro\xc5\xbeajo Manchester. Pogled med Snowdonom in Merrickom (ju\xc5\xbena \xc5\xa0kotska) je najdalj\xc5\xa1a teoreti\xc4\x8dno vidna razdalja na Britanskem oto\xc4\x8dju z 232 km. Vremenske razmere so zelo redko tako ugodne, da bi bil tak razgled. Z gore se v jasnih dneh vidijo tudi letali\xc5\xa1\xc4\x8de v Manchestru, letali\xc5\xa1\xc4\x8de Johna Lennona v Liverpoolu in celo polotok Howth Head v Dublinu na Irskem.'